Perussuomalaiset on jo vuosia peräänkuuluttanut mahdollisimman avointa keskustelua maahanmuutosta. Avoimuuden ja keskustelun tarpeella on puolusteltu myös Hommaforumin olemassaoloa: maahanmuuton varjopuolista ei ole saanut monen mukaan keskustella julkisuudessa avoimesti ja siksi Hommaforumin kaltainen purkautumispaikka on ollut tarpeen.

Perussuomalaiset siis kaipaa avointa keskustelua – ja avoin keskustelu edellyttää tietenkin sananvapautta. Sananvapauden ja keskustelun nimissä perussuomalaisten taholta on otettu kantaa niin muslimeihin kuin sotaa pakeneviin turvapaikanhakijoihin. Joidenkin perussuomalaisten tapaan ”keskustella avoimesti” maahanmuutosta ovat kuuluneet loukkaavat ilmaisut ihmisryhmistä, inhimillisen hädän vähättely sekä ymmärtämättömyys esimerkiksi Syyrian tilanteen luonteesta.

Voi kun perussuomalaisista saisi keskustella Suomessa edes puoliksi yhtä avoimesti kuin maahanmuutosta!

Puolue, joka vannoo haluavansa keskustelun avoimuutta ja sananvapautta, pyrkii nimittäin itse niitä kaventamaan.

Perussuomalaisten puoluetoimiston ”työmies” Matti Putkonen julkaisi tänään nimilistan henkilöistä, jotka syyllistyivät hänen mielestään ”perussuomalaisten panetteluun ja solvaamiseen sekä kiihottivat kansalaisia ja mediaa uhkaaviin vihapuheisiin”. Putkosen mielestä listan keskustelijat ovat vaarallisia yhteiskunnan rauhallisuudelle.

Listalla on oppositiopuolueiden johtavia poliitikkoja, mutta mielenkiintoista on, että siellä on myös kolme yliopistotutkijaa: professorit Kimmo Grönlund, Jan Sundberg ja Juha Suoranta. He ovat kaikki osallistuneet Olli Immosta ja perussuomalaisia koskevaan keskusteluun ja analysoineet Immosen tekemisiä julkisuudessa, monesti toimittajien pyynnöstä.

Avoimeen yhteiskunnalliseen keskusteluun ei kuulu se, että hallituspuolue julkaisee listoja epätoivotuista keskustelijoista. Putkosen lista on painostusta, jolla vallanpitäjä pyrkii suitsimaan tutkijoiden sanoja. On mautonta mutta ennen kaikkea huolestuttavaa, että hallituspuolue hyökkää yksittäisiä tutkijoita vastaan. Vastakkainasettelu ei ole millään tavalla tasapainoinen tai reilu.

Jos perussuomalaiset todella ajaisi avointa keskustelua ja sananvapautta, se pyrkisi turvaamaan tutkijoiden mahdollisuudet keskustella ja analysoida ilman painostusta. Avoimeen keskusteluun kuuluu keskustelu myös perussuomalaisista itsestään.

Tiedonjulkistamisen neuvottelukunta keräsi keväällä tutkijoiden kokemuksia vihapalautteesta. Internetin myötä tutkijoiden saama törkypalaute on kaiken kaikkiaan lisääntynyt. Pahimmillaan vihapalautteen määrä johtaa siihen, että tutkija vaikenee eikä enää uskaltaudu julkisuuteen kasvoillaan tai teksteillään.

”Tällä hetkellä eniten vihapalautetta herättävät maahanmuuttoon, sukupuolitutkimukseen, uskontoon, evoluutioon ja terveysasioihin liittyvät kysymykset”, Tiedonjulkistamisen neuvottelukunnan pääsihteeri Reetta Kettunen kertoi Vantaan Sanomissa pari päivää sitten.

Putkonen julkaisi listansa vasta tänään, mutta Kettunen onnistui jo etukäteen nostamaan esiin huolen, johon itsekin yhdyn. Vihapalautteessa nimittäin näkyvät aina ajan trendit, ja Reetta Kettusen mukaan tämän kesän ilmiö on asioiden politisoiminen: ”Nähtäväksi jää, heijastuuko yhden äärilaidan politisoituminen tutkijoiden sananvapauteen.”

Kyllä heijastuu, eivätkä asialla ole pelkät netin kasvottomat vihakirjoittelijat vaan myös hallituspuolue.